Dr Werner Emslie is 20 September doodgeskiet en sy vrou, dr Mariëtte Emslie, ernstig gewond tydens 'n plaasaanval waarby vier verdagtes betrokke was. Mariëtte is aangerand en ook geskiet, maar het die aanval oorleef.
Die verdagtes het met die egpaar se bakkie gevlug, maar etlike kilometers van die plaas af oorgeklim in 'n ander voertuig. Die motief vir die aanval is nog nie vasgestel nie.
Een van die koeëls het haar rugstring getref en sy kan tans nie loop nie. Sy sterk tans aan in die spinale rehabilitasie-eenheid van die Meulmed-hospitaal in Pretoria. Mariëtte het onlangs aan Rapport gesê​ dat sy glo dat sy weer sal kan loop, maar dat dit tyd gaan neem.